**RAPORT PRIVIND SITUAŢIA HIDROMETEOROLOGICĂ ŞI A CALITAŢII MEDIULUI**

**în intervalul 17.09.2017, ora 08.00 – 18.09.2017, ora 08.00**

1. ***SITUAŢIA HIDROMETEOROLOGICĂ***

**1. Situaţia şi prognoza hidrologică pe râurile interioare şi Dunăre din 18.09.2017, ora 07.00**

**RÂURI**

**Debitele au fost în general staţionare,** exceptând râurile din bazinele hidrografice Vişeu, Iza şi din bazinele superioare ale Crasnei, Barcăului, Crişului Repede, Crişului Negru, Crişului Alb şi ale râurilor din Banat unde au fost în creştere uşoară ca urmare a precipitaţiilor căzute în interval.

Debitele se situează în general la valori cuprinse între 30-100% din mediile multianuale lunare și mai mici (sub 30% din normalele lunare) pe unele râuri din bazinele hidrografice: Tur, Lăpuş, Crişul Negru, Timiş, Suceava, Moldova, Bistriţa, Trotuş, Jijia, Bârlad şi din bazinele mijlocii ale Someşului, Mureşului şi Oltului.

Izolat s-au produs creșteri de niveluri și debite pe unele râuri mici din vestul şi nordul ţării, din cauza precipitațiilor sub formă de aversă, căzute în interval.

Nivelurile pe râuri la staţiile hidrometrice se situează sub **COTELE DE ATENŢIE.**

**Debitele vor fi în general staționare,** exceptând râurile din bazinele hidrografice Vişeu, Iza, din bazinele superioare ale Crasnei, Barcăului, Crişului Repede, Crişului Negru, Crişului Alb, din bazinul inferior al Someşului şi ale râurilor din Banat unde vor fi în scădere uşoară.

Nivelurile pe râuri la staţiile hidrometrice se vor situa sub **COTELE DE ATENŢIE.**

**DUNĂRE**

**Debitul la intrarea în ţară (secţiunea Baziaş) în intervalul 17 – 18.09.2017 a fost staţionar, având valoarea de 3300 m3/s**, situându-se sub media multianuală a lunii septembrie (3800 m3/s).

În aval de Porţile de Fier debitele au fost în scădere la Gruia şi pe sectorul Zimnicea – Hârşova, în creştere pe sectoarele Calafat – Bechet şi Vadu Oii – Tulcea şi staţionare pe sectorul Corabia – Tr. Măgurele.

**Debitul la intrarea în ţară (secţiunea Baziaş) va fi în creştere (3400 m3/s).**

În aval de Porţile de Fier debitele vor fi în scădere pe sectoarele Gruia – Calafat şi Giurgiu – Vadu Oii, in creştere pe sectoarele Bechet – Corabia şi Brăila – Tulcea şi staţionare pe sectorul Tr. Măgurele – Zimnicea.

**2.** **Situaţia meteorologică în intervalul 17.09.2017, ora 09.00 – 18.09.2017, ora 06.00**

**ÎN ŢARĂ**

**Vremea a fost călduroasă** în cea mai mare parte a țării, local caniculară și cu disconfort ridicat în sudul extrem. Începând din orele după-amiezii, însă, gradul de instabilitate atmosferică a fost în accentuare la început în Banat și în Crișana, apoi în Maramureș, Transilvania, vestul și nordul Olteniei, nordul și nord-vestul Munteniei și izolat în nordul și vestul Moldovei. Aceasta s-a manifestat prin dezvoltări noroase convective, intensificări puternice ale vântului cu viteze în general de peste 60 km/h și pe suprafețe restrânse peste 80...90 km/h, frecvente descărcări electrice și averse local torențiale. Stațiile meteo Banloc, Reșița, Lugoj, Timișoara, Oradea, Ștei, Alba Iulia, Sebeș, Cluj Napoca, Dej, Huedin, Baia Mare, Bistrița, Târnăveni, Târgu Mureș, Toplița, Joseni și Botoșani au înregistrat vijelii. Au fost și căderi de grindină, consemnate fiind cele din județele Bihor, Cluj, Sălaj, Satu Mare, Bistrița Năsăud și Mehedinți. Cantitățile de apă au depășit pe arii restrânse 15...20 l/mp, iar în zona Munților Apuseni s-au cumulat punctiform peste 40...50 l/mp. În restul timpului și al teritoriului, cerul a fost variabil, iar vântul în general moderat, cu intensificări temporare mai ales la munte. Temperaturile maxime s-au încadrat între 25 grade la Sighetu Marmației și 37,5 grade la Zimnicea. La ora 06 se înregistrau valori termice între 10 grade la Târgu Lăpuș, Bistrița, Cluj Napoca, Câmpeni, Chișineu Criș, Arad, Jimbolia și Caransebeș și 21 de grade la Cotnari, Sulina, Gura Portiței și Constanța. Spre sfârșitul nopții, în Dobrogea local s-a format ceață.

**Observație:** *începând de ieri de la ora 06.00 au fost în vigoare* ***47 mesaje*** *privind fenomene meteorologice periculoase mediate,* ***12 avertizări cod portocaliu*** *(6 de SRPV Timișoara, 4 emise de SRPV Sibiu și 2 la SRPV Cluj, ) și* ***35 de atenționări cod galben*** *(câte 7 emise de SRPV Timișoarate și SRPV Cluj, câte 6 emise de SRPV Bacău, respectiv SRPV Craiova, 5 la SRPV Sibiu, 3 de CNPM București pentru Muntenia și 1 de SRPV Constanța).*

**LA BUCUREŞTI**

**Vremea a fost în continuare călduroasă.** Cerul a fost mai mult senin, iar vântul a suflat slab și moderat. Temperatura maximă a fost de 32 de grade la Afumați, 33,2 de grade la stația meteo Băneasa și 34,7 de grade la Filaret, iar la ora 06.00 se înregistrau 16 grade în Băneasa, 18 grade la Afumați și 19 grade la Filaret.

**3. Prognoza meteorologică în intervalul 18.09.2017, ora 09.00 – 19.09.2017, ora 09.00**

**ÎN ŢARĂ**

**În vestul, nordul și centrul țării valorile termice, în scădere accentuată,** se vor situa în jurul celor specifice acestei perioade din an, în timp ce în restul teritoriului vremea va fi în continuare călduroasă; temperaturile maxime se vor încadra între 20 de grade izolat în Crișana și în Maramureș și 31...32 de grade în Muntenia, sudul Moldovei și vestul Dobrogei. Pe parcursul zilei cerul va fi parțial noros în nord-vest și la munte și variabil la senin în celelalte zone. Noaptea înnorări temporare și pe arii restrânse averse și descărcări electrice vor fi în regiunile sudice și în zona Carpaților Meridionali. Vântul va sufla slab și moderat, cu unele intensificări pe creste. Minimele termice vor fi cuprinse între 3...5 grade în depresiunile Carpaților Orientali și 19...20 de grade pe litoral.

**LA BUCUREŞTI**

**Vremea se va menține călduroasă**, cu o maximă a temperaturii aerului de 32..33 de grade. Cerul va fi mai mult senin pe parcursul zilei, dar va prezenta înnorări temporare noaptea când vor fi averse, posibil și descărcări electrice, iar vântul se va intensifica ușor. Temperatura minimă va fi de 16...18 grade.

1. ***CALITATEA APELOR***

**2.1. Pe fluviul Dunărea**

Nu au fost semnalate evenimente deosebite.

**2.2. Pe râurile interioare**

Nu au fost semnalate evenimente deosebite.

**2.3. Pe Marea Neagră**

Nu au fost semnalate evenimente deosebite.

1. ***CALITATEA MEDIULUI***
2. **În domeniul aerului**

**Agenţia Naţională pentru Protecţia Mediului** informează că, din rezultatele analizelor efectuate în intervalul 12-14.09.2017, în cadrul Reţelei Naţionale de Monitorizare, nu s-au constatat depăşiri ale pragurilor de alertă pentru NO2 (dioxid de azot), SO2 (dioxid de sulf), ale pragurilor de alertă și informare pentru O3 (ozon).

Mediile zilnice pentru PM10 (pulberi în suspensie cu diametrul <10 microni) au fost determinate prin metoda nefelometrică. Validarea acestor valori va fi efectuată după prelucrarea datelor obţinute prin metoda gravimetrică, metoda de referinţă în conformitate cu legislaţia naţională si europeană, cu valoarea limită zilnică de 50 µg/mc.

**GNM CJ Constanţa** a informat telefonic despre **un incendiu în desfăşurare, în data de 17.09.2017, orele 14.00, la un depozit de artificii, în zona loc. Agigea, pe DN39, județul Constanţa**. A intervenit ISU Dobrogea pentru stingerea incendiului. Se va reveni cu informaţii suplimentare.

**2. În domeniul solului şi vegetaţiei**

**ARBDD** informează telefonic despre stingerea a două incendii de vegetaţie stuficolă:

- incendiul izbucnit în 14.09.2017, ora **12.00, în zona districtului Crişan, jud. Tulcea, s-a stins de la sine, în data de 17.09.2017, ora 08.45, fiind afectate 3 ha de vegetaţie uscată, stuf şi papură;**

**- incendiul izbucnit în 16.09.2017, ora 16.00, în zona Murighiol, jud. Tulcea, s-a stins de la sine în data de 16.09.2017, ora 21.00, fiind afectate 2,5 ha de vegetaţie uscată,** stuf şi papură.

În incendiile de vegetaţie nu s-au semnalat pagube în rândul faunei protejate de păsări şi mamifere.

**3. În domeniul supravegherii radioactivităţii mediului**

Menţionăm că pentru factorii de mediu urmăriţi nu s-au înregistrat depăşiri ale limitelor de avertizare/alarmare în intervalul 14.09.2017-15.09.2017 şi nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele fondului natural.

**4. În municipiul Bucureşti**

În ultimele 24 de ore, sistemul de monitorizare a calităţii aerului în municipiul Bucureşti nu a semnalat depăşiri ale pragurilor de informare şi alertă.

DIRECȚIA DE COMUNICARE